钦定古今图书集成/明伦汇编/官常典/第767卷 > 王及善
## 钦定古今图书集成/明伦汇编/官常典/第767卷 > 王及善

按《唐书》本传：及善，洺州邯郸人。父君愕，有沈谋。隋乱，
并州人王君廓掠邯郸，君愕往说曰：“隋氏失御，豪俊
共救其乱，宜抚纳遗甿而保全之，观时变，待真主。足
下无尺寸之地，兼旬之粮，劫众而兴，但恣残剽，所过
失望，窃为足下羞之。”君廓谢曰：“计安出？”答曰：“井陉之
险可先取。”君廓从其言，遂屯井陉山。高祖入关，与君
廓偕来，拜君愕大将军，封新兴县公，累迁左武卫将
军。从太宗征辽，领左屯营兵，与高丽战，驻跸山，死于
阵。赠左卫大将军、幽州都督、邢国公，陪葬昭陵。及善
以父死事，授朝散大夫，袭邢国公爵。皇太子弘立，擢
及善左奉裕，率太子宴于宫，命宫臣掷倒，及善辞曰：
“殿下自有优人，臣苟奉命，非羽翼之美。”太子谢之。高
宗闻，赐绢百疋，除右千牛卫将军。帝曰：“以尔忠谨，故
擢三品要职。群臣非搜辟不得至朕所，尔佩大横刀
在朕侧，亦知此官贵乎？”病免，召为卫尉卿。垂拱中，历
司属卿。山东饥，诏为巡抚赈给使，拜春官尚书。出为
秦州都督、益州长史，加光禄大夫，以老病致仕。神功
元年，契丹扰山东，擢魏州刺史，武后劳曰：“逆虏盗边，
公虽病，可与妻子行，日三十里，为朕卧治，为屏蔽也。”
因延问朝政得失，及善陈治乱所宜，后悦曰：“御寇末
也，辅政本也，公不可行。”留拜内史。来俊臣系狱当死，
后欲释不诛，及善曰：“俊臣凶狡不道，引亡命，污戮善
良，天下疾之。不剿绝元恶，且摇乱胎祸，忧未既也。”后
纳之。庐陵王之还，密赞其谋。既为皇太子，又请出外
朝以安群臣。及善不甚文，而清正自将，临事不可夺，
有大臣节。时二张怙宠，每侍宴，无人臣礼。及善数裁
抑之。后不悦，曰：“卿年高，不宜侍游燕，但检校阁中。”及
善即移病月馀，后不复问，叹曰：“中书令可一日不见
天子乎？”遂乞骸骨，犹不许。改文昌左相、同凤阁鸾台
三品。卒，年八十二，赠益州大都督，谥曰贞，陪葬乾陵。